ዶ/ር አብይ የህዝብን ድምፅ አድምጠው፣ይህንን የህዝብ ድምፅ ገንዘብ በማድረግ ከሌሎች ጋር ተቀናጅተው በሕዝብ ትግል እየተደገፉ እዚህ ደርሰዋል፡፡ በዚህም ምክንያት መላውን ሕዝብ ያስደመመና ከተዐምር የማያንስ ጉዳይ የሆነውን ኢትዮጵያዊነትን ሞሽረውና ሸልመው ሲያበቁ፣ኢትዮጵያና ህዝቧን በብርሃን አፍክተዋቸዋል፡፡ ለውስጥም ሆነ ለውጭ ተፎካካሪዎች ተስፋ በሰነቀ ንግግራቸው የፍቅር ጥሪ አድርገዋል፡፡ አሁን እርቅና መግባባት በምድራችን ዕውቅና ያገኘበት ወቅት ነው፡፡ ሙያ በልብ ነው፤የሚለውን መርህ ያነገቡ የሚመስሉትን እኚህን የኢትዮጵያ ልጅ፣ማስተዋልን በተፋታ መልኩ ጥላሸት እየቀቡ መሞገት አሁን ጊዜው ነውን? በዚህ ወቅት አፍራሽ የሆነ ነገር መናገርና ማደናገር ለማን ይጠቅማል? ይልቁንስ እነዚህ ትዕግስት የጎደላቸው ወገኖቻችን፣የትግላቸው ስልት ጊዜውን እንዲመጥን በማደስና ከሕዝብ የልብ ትርታ ጋር በማጣጣም ለኢትዮጵያ ፋታ ቢሰጡ አይበጅምን? የሩሲያው ፕሬዘዳንት ጎርቫቾቭና የአሜሪካው ፕሬዘዳንት ሬገን፤ “እመን ግን አረጋግጥ” እያሉ ነው ታሪክ የሰሩት፡፡ ይህን መርህ በመጠቀም ትግሉን በቀና መንፈስ አጠናክሮ፣ገንቢ በሆነ አካሄድ መንቀሳቀስ ማስተዋል ነው፡፡ ለሁላችንንም ማስተዋል ይስጠን፡፡
